11. ฐานะการเงินและผลการดำเนินงาน

ตั้งแต่วันที่ 1 มกราคม 2554 ปตท.สผ.ได้ปฏิบัติตามมาตรฐานการรายงานทางการเงินไทย (Thai
Financial Reporting Standards: TFRS)
ที่สอดคล้องกับมาตรฐานการรายงานทางการเงินระหว่างประเทศ (International Financial
Reporting Standards: IFRS) นอกจากนี้
ปตท.สผ.ยังได้นำมาตรฐานการรายงานทางการเงินไทยที่ประกาศแล้วแต่มีผลบังคับใช้ในปี 2556
มาปรับใช้ก่อน ได้แก่มาตรฐานการบัญชีฉบับที่ 21 (ปรับปรุง 2552) เรื่อง
ผลกระทบจากการเปลี่ยนแปลงของอัตราแลกเปลี่ยนเงินตราต่างประเทศ
ซึ่งระบุให้กิจการกำหนดสกุลเงินที่ใช้ในการดำเนินงาน (Functional Currency) รวมถึงการนำ
IFRS บางฉบับมาปฏิบัติก่อน (Early Adoption) ได้แก่ มาตรฐานการบัญชีระหว่างประเทศฉบับที่
39 เรื่อง การรับรู้และการวัดมูลค่าเครื่องมือทางการเงิน

ผู้บริหารของกลุ่มบริษัทกำหนดสกุลเงินดอลลาร์สหรัฐอเมริกา เป็นสกุลเงินที่ใช้ในการดำเนินงาน
(Functional Currency) และได้นำเสนองบการเงินในสกุลเงินดอลลาร์สหรัฐอเมริกา
ซึ่งเป็นไปตามมาตรฐานการบัญชีฉบับที่ 21 เรื่อง
ผลกระทบจากการเปลี่ยนแปลงของอัตราแลกเปลี่ยนเงินตราต่างประเทศ อย่างไรก็ตาม
เพื่อการนำส่งงบการเงินให้กับตลาดหลักทรัพย์แห่งประเทศไทยและกรมพัฒนาธุรกิจการค้า
บริษัทจำเป็นต้องนำเสนองบการเงินที่แปลงค่าจากสกุลเงินดอลลาร์สหรัฐอเมริกา เป็นสกุลเงินบาท
(สกุลเงินที่ใช้ในการนำเสนองบการเงิน - Presentation Currency)

ดังนั้นเพื่อให้ข้อมูลทางการเงินสะท้อนถึงฐานะการเงินและผลการดำเนินงานของกลุ่มบริษัท
ข้อมูลงบการเงินและอัตราส่วนทางการเงินที่สำคัญ สำหรับปี 2553-2555
จึงแสดงเป็นสกุลเงินดอลลาร์สหรัฐอเมริกา
อย่างไรก็ดีกลุ่มบริษัทเริ่มปฏิบัติตามมาตรฐานการบัญชีฉบับที่ 21 (ปรับปรุง 2552) เรื่อง
ผลกระทบจากการเปลี่ยนแปลงของอัตราแลกเปลี่ยนเงินตราต่างประเทศ ในวันที่ 1 มกราคม 2554
ดังนั้นงบการเงินสำหรับปี 2554 และ 2555
จึงจัดทำเป็นสกุลเงินดอลลาร์สหรัฐอเมริกาโดยจะแสดงเปรียบเทียบกับงบการเงินสำหรับปี 2553
ปรับปรุงย้อนหลัง

1.  ข้อมูลทางการเงินโดยสรุป

[]

[]

[]

ตารางสรุปอัตราส่วนทางการเงินที่สำคัญ

[]

2.  คำอธิบายและการวิเคราะห์ของฝ่ายจัดการ สำหรับปี 2555

1.  ผลการปฏิบัติตามแผนการดำเนินธุรกิจปี 2554

ภาพรวมของเศรษฐกิจโลกตลอดปี 2555 นั้นมีการชะลอตัวอย่างต่อเนื่อง
โดยกองทุนการเงินระหว่างประเทศ (IMF) ประมาณการณ์ว่าจะมีการขยายตัวทั้งปีราวร้อยละ 3.3
ซึ่งลดลงเมื่อเทียบกับปี 2554 ที่ร้อยละ 4 อันเนื่องจากปัญหาหนี้สาธารณะของสหภาพยุโรป
ที่ถึงแม้จะมีมาตรการในการกระตุ้นเศรษฐกิจออกมามากมาย อาทิ การจัดตั้งกองทุน European
Stability Mechanism (ESM) เพื่อให้ความช่วยเหลือด้านการเงินแก่ประเทศสมาชิก
หรือการที่ธนาคารกลางยุโรปเข้าไปซื้อพันธบัตรรัฐบาลเพื่อลดต้นทุนทางการเงินของประเทศที่ขอรับความช่วยเหลือทางการเงิน
แต่ภาพรวมของเศรษฐกิจยุโรปยังคงอยู่ในภาวะถดถอยและยังไม่มีสัญญาณฟื้นตัวที่ชัดเจน
ส่วนเศรษฐกิจในสหรัฐอเมริกา ยังคงมีความผันผวนอย่างต่อเนื่อง
โดยมีปัจจัยสำคัญจากปัญหาหน้าผาการคลัง (Fiscal Cliff)
อันประกอบไปด้วยการหมดอายุลงของมาตรการลดภาษีและการตัดค่าใช้จ่ายภาครัฐเนื่องมาจากประสบปัญหาภาระหนี้สาธารณะชนเพดาน
ทำให้ตลาดโลกเกิดความกังวลต่อการขยายตัวของเศรษฐกิจสหรัฐฯ
อีกทั้งเศรษฐกิจจีนที่ยังคงชะลอตัวอย่างต่อเนื่องจากการหดตัวของอุปสงค์ของตลาดทั้งภายในและต่างประเทศ
ซึ่งเป็นเรื่องที่ต้องติดตามอย่างใกล้ชิด 

ในส่วนของเศรษฐกิจภายในประเทศปี 2555 มีการขยายตัวอย่างต่อเนื่อง
โดยสำนักงานคณะกรรมการพัฒนาการเศรษฐกิจและสังคมแห่งชาติได้ประมาณการขยายตัวของเศรษฐกิจไทยในปี
2555 ทั้งปีอยู่ที่ร้อยละ 5.9 ซึ่งดีขึ้นกว่าปี 2554 ที่ผ่านมา
เนื่องจากปัญหาข้อจำกัดในภาคการผลิตที่เริ่มคลี่คลายลงตามลำดับ
ประกอบกับอุปสงค์ภาคเอกชนทั้งการบริโภค
และการลงทุนที่สามารถฟื้นตัวขึ้นหลังการเร่งตัวเพื่อฟื้นฟูความเสียหายชดเชยผลกระทบจากน้ำท่วม
รวมทั้งภาคบริการ
โดยเฉพาะอย่างยิ่งการเข้ามาท่องเที่ยวของนักท่องเที่ยวต่างชาติซึ่งขยายตัวเพิ่มสูงขึ้นอย่างต่อเนื่อง
นอกจากนี้ นโยบายของภาครัฐ เช่น การเพิ่มรายได้แรงงานรายวันและเงินเดือนข้าราชการ
การรับจำนำข้าวเปลือก โครงการรถยนต์คันแรก โครงการบ้านหลังแรก
และการทยอยปรับลดภาษีเงินได้นิติบุคคล ยังมีส่วนสนับสนุนการใช้จ่ายภายในประเทศ อีกทั้ง
การขยายตัวทางเศรษฐกิจของทวีปเอเชีย
โดยเฉพาะอาเซียนที่กำลังตื่นตัวเรื่องการรวมตัวกันทางเศรษฐกิจเป็นประชาคมเศรษฐกิจอาเซียน
(AEC) ในปี 2558 นั้น
ถือเป็นอีกปัจจัยหนึ่งที่ดึงดูดนักลงทุนให้เข้ามาลงทุนเพิ่มมากขึ้นจากการเตรียมความพร้อมและพัฒนาโครงสร้างพื้นฐานของแต่ละประเทศ

อย่างไรก็ดี ภาวะเศรษฐกิจโลกและราคาน้ำมันในตลาดโลกในปี 2556
ยังมีความผันผวนและมีความไม่แน่นอนจากหลายปัจจัยซึ่งจะส่งผลต่อเศรษฐกิจไทย
อาทิการชลอตัวของเศรษฐกิจในประเทศของจีนและอินเดีย
นโยบายทางการเงินต่างๆของกลุ่มประเทศที่กำลังฟื้นฟูเศรษฐกิจเช่น สหรัฐอเมริกา ญี่ปุ่น
ซึ่งจะมีผลต่อค่าเงินบาทไทยที่แข็งค่าขึ้นเนื่องจากการไหลเข้าของเงินทุนต่างประเทศ เป็นต้น

อนึ่ง ในปี 2555 ปตท.สผ.ได้ติดตามภาวะเศรษฐกิจและราคาน้ำมันอย่างใกล้ชิด
และทบทวนแผนการดำเนินงาน ตลอดจนแผนการลงทุน ให้สอดคล้องกับแผนยุทธศาสตร์
รวมทั้งการเพิ่มประสิทธิภาพและการพัฒนาศักยภาพเพื่อการเติบโตอย่างยั่งยืน
ซึ่งสามารถสรุปผลการดำเนินงานได้ดังนี้

ด้านการสำรวจ ปตท.สผ.
ได้ดำเนินกิจกรรมการสำรวจในโครงการต่างๆทั้งในประเทศไทยและโครงการต่างประเทศอย่างต่อเนื่อง
เพื่อประเมินศักยภาพและเพิ่มปริมาณสำรองปิโตรเลียมของโครงการ โดยในปี 2555 ปตท.สผ.
มีการดำเนินกิจกรรมสำรวจในโครงการต่างๆ อาทิ

โครงการพีทีทีอีพี ออสตราเลเชีย
 เสร็จสิ้นการสำรวจคลื่นไหวสะเทือนสามมิติและการเจาะหลุมประเมินผล Maple-2 ในแหล่ง
Cash-Maple ซึ่งตั้งอยู่ในทะเลติมอร์ ประเทศออสเตรเลียในเดือนกรกฎาคมปี 2555
โดยพบก๊าซธรรมชาติเพิ่มเติมจากหลุม Cash-2 ที่ขุดไปเมื่อปลายปี 2554
โดยมีอัตราการไหลของก๊าซธรรมชาติประมาณ 30 ล้านลูกบาศก์ฟุตต่อวัน และคอนเดนเสท 696
บาร์เรลต่อวัน  ขณะนี้อยู่ระหว่างการศึกษาวิเคราะห์ศักยภาพเชิงพาณิชย์ของแหล่ง

โครงการพม่าเอ็ม 3 และ เอ็ม11 ซึ่งตั้งอยู่ในอ่าวเมาะตะมะ ทางตอนใต้ของเมืองย่างกุ้ง
สาธารณรัฐแห่งสหภาพเมียนมาร์ ขณะนี้อยู่ในช่วงขยายระยะเวลาสำรวจ 7 ปี
เพื่อดำเนินการประเมินศักยภาพเชิงพาณิชย์โดยมีการเตรียมการเจาะหลุมประเมินผล
และในส่วนของแปลงน้ำลึกเอ็ม 11 ขณะนี้อยู่ในระหว่างการเตรียมการเจาะหลุมสำรวจ

โครงการอินโดนีเซีย เซไม ทู
ขณะนี้อยู่ในระหว่างศึกษาและวิเคราะห์ทางธรณีวิทยาเพิ่มเติมเพื่อประเมินศักยภาพ
และกำหนดตำแหน่งหลุมสำรวจหลุมที่ 2 (หลุมสำรวจน้ำตื้น) ซึ่งคาดว่าจะดำเนินการขุดเจาะในปี
2556

โครงการแอลจีเรีย ฮาสสิ เบอร์ ราเคซ มีแผนการเจาะสำรวจในระยะแรก จำนวน 9 หลุม
ดำเนินการเจาะหลุมสำรวจไปแล้ว 7 หลุม โดยพบน้ำมันดิบจำนวน 6 หลุม
ขณะนี้อยู่ระหว่างการเจาะหลุมสำรวจที่เหลือตามแผนอย่างต่อเนื่องในต้นปี 2556
เพื่อยืนยันศักยภาพทางปิโตรเลียม

โครงการแคนาดา ออยล์ แซนด์ เคเคดี  เสร็จสิ้น Winter Evaluation Program (WEP)
ประจำปี 2554 - 2555 โดยเจาะหลุมประเมินผลแล้วเสร็จ 161 หลุม
และได้ทำการวัดคลื่นไหวสะเทือนแบบ 3 มิติ และ 4 มิติ ในแหล่ง Leismer, Thornbury และ
Hangingstone เพื่อนำข้อมูลไปใช้ในการประเมินการผลิตของแหล่ง Leismer
และประเมินศักยภาพ เพื่อการผลิตของแหล่ง Thornbury และ Hangingstone ต่อไป

ในไตรมาส 4 ปี 2555 เตรียมงาน Winter Evaluation Program ประจำปี 2555-2556
รวมถึงการวางตำแหน่งของหลุมประเมินผลและกำหนดพื้นที่การวัดคลื่นไหวสะเทือน
โดยมีจุดประสงค์เพื่อพัฒนาเพิ่มเติมในแหล่ง Leismer, Corner และ Thornbury
โดยมีจำนวนหลุมเจาะที่คาดว่าจะเจาะทั้งสิ้น 92 หลุม และการวัดคลื่นไหวสะเทือนแบบ 3 มิติ และ
4 มิติ ทั้งสิ้น 134 ตารางกิโลเมตร

ด้านการพัฒนาโครงการ  ปตท.สผ. ได้เร่งพัฒนาโครงการต่างๆ
เพื่อให้บริษัทฯสามารถเริ่มการผลิตปิโตรเลียมได้ตามแผนการดำเนินการของบริษัทฯ อาทิ

โครงการพีทีทีอีพี ออสตราเลเชีย     เสร็จสิ้นการเจาะหลุมผลิต 3 หลุม และหลุมอัดก๊าซ (Gas
injection well) 1 หลุม ในเดือนกรกฎาคม 2555  และได้นำเรือ FPSO
เข้าสู่แหล่งมอนทาราในเดือนพฤศจิกายน 2555 ขณะนี้ได้ดำเนินงานเชื่อมต่อและทดสอบระบบ
และเตรียมความพร้อมสำหรับการผลิต

  ส่วนการดำเนินการเรียกร้องค่าสินไหมทดแทนจากบริษัทประกันภัยนั้น นับตั้งแต่เกิดเหตุการณ์ฯ
  จนถึงสิ้นไตรมาสที่ 4 ปี 2555 บริษัทฯ ได้รับค่าสินไหมทดแทนทั้งสิ้น 212
  ล้านดอลลาร์สหรัฐอเมริกา (ดอลลาร์ สรอ.)
  และอยู่ระหว่างการเรียกร้องค่าสินไหมทดแทนในส่วนที่เหลือต่อไปโดยมีความคืบหน้าเป็นลำดับ

สำหรับการเรียกร้องค่าชดเชยจากเหตุการณ์น้ำมันรั่วไหลจากแหล่งมอนทาราโดยรัฐบาลอินโดนีเซียนั้น
บริษัทฯยังคงเจรจากับรัฐบาลอินโดนีเซียอย่างต่อเนื่อง
โดยยึดหลักการที่จะพิสูจน์หลักฐานและผลกระทบ (หากมี) โดยใช้วิธีการทางวิทยาศาสตร์ต่อไป

โครงการพม่าซอติก้า เมื่อต้นปี 2555 บริษัท ปตท.สผ. อินเตอร์เนชั่นแนล จำกัด (ปตท.สผ.อ.)
ได้มีการลงนามในสัญญาร่วมทุน (Joint Operating Agreement) กับ Myanmar Oil and
Gas Enterprise (MOGE) โดย MOGE เข้าถือสัดส่วนร้อยละ 20 ในโครงการซอติก้า
ซึ่งเป็นไปตามสัญญา Production Sharing Contract ทั้งนี้ ปตท.สผ.อ. ถือสัดส่วนร้อยละ 80
และยังคงเป็นผู้ดำเนินการในโครงการนี้ต่อไป ขณะนี้อยู่ระหว่างการดำเนินงานก่อสร้างแท่นผลิตหลัก
งานก่อสร้างแท่นหลุมผลิตและโครงข่ายท่อส่งก๊าซธรรมชาติระหว่างแท่น
งานก่อสร้างท่อส่งก๊าซธรรมชาตินอกชายฝั่งทะเล งานก่อสร้างท่อส่งก๊าซธรรมชาติ
และอุปกรณ์การผลิตที่เกี่ยวข้องบนบก ซึ่งมีความคืบหน้ากว่าร้อยละ 63 โดยบริษัทฯ
คาดว่าจะจัดส่งก๊าซธรรมชาติได้ภายในต้นปี 2557

โครงการแอลจีเรีย 433 เอ และ 416 บี ในปี 2555 มีเป้าหมายในการเจาะหลุมผลิตทั้งหมด 4
หลุม เสร็จสิ้นการเจาะหลุมผลิตไปแล้วจำนวน 3 หลุม  พบอัตราการไหลของน้ำมันดิบ 4,000
บาร์เรลต่อวัน  ขณะนี้อยู่ระหว่างเจาะหลุมผลิตที่ 4
และอยู่ระหว่างการดำเนินงานก่อสร้างกระบวนการผลิตและระบบท่อขนส่ง (EPC1)
และงานก่อสร้างที่พักอาศัย และสาธารณูปโภค (EPC2) ในพื้นที่พัฒนา ทั้งนี้บริษัทฯ
คาดว่าจะสามารถเริ่มการผลิตได้ภายในปี 2557

โครงการแคนาดา ออยล์ แซนด์ เคเคดี ในส่วนของแหล่ง Corner
ได้มีการขยายเวลาการศึกษาในรายละเอียดเพิ่มเติมสำหรับแผนพัฒนาและงบประมาณโดยรวม
เพื่อให้เกิดประสิทธิภาพสูงสุดของเงินลงทุนและการก่อสร้างอุปกรณ์ในกระบวนการผลิต
โดยคาดว่าจะมีการทำ Final Investment Decision (FID) ในปี 2556
และเริ่มการผลิตได้ภายในปี 2559

โครงการโมซัมบิก โรวูม่า ออฟชอร์ แอเรีย วัน บริษัท PTTEP Africa Investment Limited
หรือ PTTEP AI (บริษัทย่อยของ ปตท.สผ.) ประสบความสำเร็จในการซื้อบริษัท Cove
ในเดือนสิงหาคมปี 2555 ทำให้ PTTEP AI มีสัดส่วนในการร่วมทุนร้อยละ 8.5
ในโครงการโมซัมบิก โรวูม่า ออฟชอร์ แอเรีย วัน โดยมีบริษัท Anadarko เป็นผู้ดำเนินการ

โครงการโมซัมบิก โรวูม่า ออฟชอร์ แอเรีย วัน เป็นแหล่งก๊าซธรรมชาติขนาดใหญ่
ในประเทศโมซัมบิก ซึ่งได้มีการสำรวจและค้นพบก๊าซธรรมชาติแล้ว โดยคาดว่าจะมีปริมาณสำรอง
(Resources) กว่า 65 ล้านล้านลูกบาศก์ฟุต (Trillion Cubic Feet - TCF)
และมีศักยภาพในการพัฒนาไปสู่การผลิตก๊าซธรรมชาติเหลว (Liquefied Natural Gas: LNG)
หลังจากที่ PTTEP AI ได้เข้าเป็นผู้ร่วมทุน ทางโครงการฯ ได้มีความคืบหน้าที่สำคัญในการพัฒนา
โดยกลุ่มบริษัทร่วมทุนได้จัดจ้างบริษัทรับเหมาเพื่อให้ออกแบบทางวิศวกรรม (Front End
Engineering Design: FEED) 2 ด้าน ได้แก่
ด้านการก่อสร้างโรงงานผลิตก๊าซธรรมชาติเหลวบนบก
และด้านการติดตั้งอุปกรณ์การผลิตและท่อส่งก๊าซนอกชายฝั่ง

นอกจากนี้ Anadarko ซึ่งเป็นผู้ดำเนินการในโครงการโมซัมบิก โรวูม่า ออฟชอร์ แอเรีย วัน
ได้ทำข้อตกลงเบื้องต้น (HOA: Heads of Agreement) กับบริษัท Eni
ซึ่งเป็นผู้ดำเนินการของโครงการโมซัมบิก โรวูม่า ออฟชอร์ แอเรีย โฟร์
โดยจะประสานงานในการดำเนินงานพัฒนาแหล่งก๊าซฯนอกชายฝั่ง
และร่วมมือกันวางแผนและพัฒนาการก่อสร้างโรงงานผลิตก๊าซธรรมชาติเหลวบนบก
ที่เขตอุตสาหกรรม Cape Afugi ในเมือง Cabo Delgado ทางตอนเหนือของประเทศโมซัมบิก

ด้านการผลิต ปตท.สผ. มีการดำเนินการอย่างต่อเนื่องเพื่อรักษากำลังการผลิตในปัจจุบัน
และเพิ่มกำลังการผลิตจากโครงการใหม่ๆ อาทิ

โครงการบงกช เมื่อวันที่ 16 มิถุนายน 2555 แหล่งบงกชใต้ สามารถผลิตก๊าซธรรมชาติได้ที่ 320
ล้านลูกบาศก์ฟุตต่อวันตามที่กำหนดในสัญญาซื้อ-ขายกับ ปตท. และผลิตคอนเดนเสทได้ที่ระดับ 9,000
บาร์เรลต่อวัน สำหรับแหล่งบงกชเหนือ เมื่อวันที่ 15 กรกฎาคม 2555
สามารถสร้างสถิติการผลิตคอนเดนเสทได้สูงสุดที่ปริมาณ 25,019 บาร์เรลต่อวัน และเมื่อวันที่ 5
สิงหาคม 2555 ยังเป็นวันที่แหล่งบงกชเหนือ ประสบความสำเร็จในการผลิตคอนเดนเสทได้ครบ
100 ล้านบาร์เรล โดยในปี 2555แหล่งบงกชเหนือ สามารถผลิตก๊าซธรรมชาติเฉลี่ยอยู่ที่ประมาณ
596 ล้านลูกบาศก์ฟุตต่อวัน

ดังนั้น การผลิตก๊าซธรรมชาติโดยรวมของโครงการบงกชในปัจจุบัน(
ซึ่งประกอบด้วยแหล่งบงกชเหนือ และแหล่งบงกชใต้) จึงมีกำลังการผลิตสูงขึ้นถึง 900
ล้านลูกบาศก์ฟุตต่อวัน ทำให้สามารถสนองตอบความต้องการใช้ก๊าซธรรมชาติของประเทศไทยได้ถึง
20 %

โครงการเอส1 มีอัตราการผลิตน้ำมันดิบสูงสุดอยู่ที่ 35,176 บาร์เรลต่อวันในเดือนธันวาคม 2555
ซึ่งเป็นสถิติการผลิตน้ำมันดิบที่สูงสุดตั้งแต่โครงการเริ่มดำเนินการ
โดยมีอัตราการผลิตน้ำมันดิบเฉลี่ยในปี 2555 อยู่ที่ประมาณ 28,000 บาร์เรลต่อวัน

โครงการแคนาดา ออยล์ แซนด์ เคเคดี  แหล่ง Leismer มีปริมาณการผลิต Bitumen
เฉลี่ยในไตรมาสที่ 4 ปี 2555 ที่ประมาณ 15,700 บาร์เรลต่อวัน โดยมีหลุมเพื่อการผลิตจำนวน
22 คู่หลุม (หลุมอัดไอน้ำและหลุมผลิต) จาก 4 well pad
และปริมาณบิทูเมนที่ผลิตตั้งแต่เริ่มต้นการผลิต รวม 9 ล้านบาร์เรลในเดือนพฤศจิกายนที่ผ่านมา
ในส่วนของ well pad ที่ 5 นั้นจะพร้อมเข้าสู่กระบวนการผลิตได้ในไตรมาสที่ 4 ปี 2556

ในส่วนของแผนการขยายกำลังการผลิต (Leismer Expansion)
ยังคงอยู่ในขั้นตอนการวางตำแหน่ง well pad
และศึกษาในรายละเอียดของอุปกรณ์ที่จะติดตั้งเพิ่มเติม เพื่อรองรับอัตราการผลิตที่ขยายเป็น
40,000 บาร์เรลต่อวัน รวมถึงการเตรียมขออนุมัติจาก Energy Resources Conservation
Board (ERCB)

โครงการโอมาน 44  
มีการค้นพบน้ำมันดิบเพิ่มเติมจากการเจาะหลุมพัฒนาและหลุมประเมินผลจากแหล่งมูร์ฮาเมียร์และแหล่งใหม่ทางตอนใต้ของโครงสร้างชามส์-อี
(Shams-E South) ทำให้อัตราการผลิตเฉลี่ยในไตรมาสที่ 4 ปี 2555 เพิ่มสูงขึ้นจากประมาณ
1,500 บาร์เรลต่อวันเป็นประมาณ 4,600 บาร์เรลต่อวัน โดยในปี 2555 โครงการโอมาน 44
มีอัตราการผลิตน้ำมันดิบและคอนเดนเสทเฉลี่ยประมาณ 2,960 บาร์เรลต่อวัน และก๊าซธรรมชาติ
42 ล้านลูกบาศก์ฟุตต่อวัน
และได้ดำเนินการก่อสร้างและทดสอบระบบตามมาตรฐานวิศวกรรมของท่อส่งจากหลุมผลิต
Shams-9ST ไปยังหน่วยผลิตหลักของแหล่ง Shams
โดยได้เริ่มทำการผลิตก๊าซธรรมชาติและคอนเดนเสทจากหลุม Shams-9ST เมื่อวันที่ 30 ธันวาคม
2555

โครงการเวียดนาม 16-1 เมื่อวันที่ 6 กรกฎาคม 2555 โครงการฯ ได้เริ่มทำการผลิตน้ำมันดิบ
จากแท่นขุดเจาะ WHP-H4 (Wellhead Platform) ที่ 2 ในแหล่งเทจั๊กจั๋ง (Te Giac Trang
Field) ทำให้สามารถเพิ่มการผลิตน้ำมันดิบจาก 41,000 บาร์เรลต่อวันเป็นประมาณ 55,000
บาร์เรลต่อวัน

ด้านการบริหารและกลั่นกรองการลงทุน ปตท.สผ.
ได้มีการดำเนินการอย่างต่อเนื่องในด้านการบริหารและกลั่นกรองการลงทุน (Portfolio
Management)
จุดมุ่งหมายเพื่อให้การลงทุนมีความเหมาะสมทั้งในด้านการสร้างมูลค่าเพิ่มให้แก่โครงการและการบริหารความเสี่ยง
โดยมีการศึกษา
วิเคราะห์ปัจจัยและผลกระทบในการลงทุนอย่างสม่ำเสมอให้ทันกับสภาวะการเปลี่ยนแปลงทางสังคม
เศรษฐกิจ และการเมืองที่เกิดขึ้น เพื่อประกอบการพิจารณาและตัดสินใจลงทุน
รวมทั้งมีการทบทวนกลุ่มประเทศเป้าหมาย (Focused Countries) ในการขยายการลงทุน
โดยจัดกลุ่มประเทศตามโอกาส ความเหมาะสมและให้สอดคล้องกับทิศทางและเป้าหมายที่บริษัทตั้งไว้
โดยวิเคราะห์จากปัจจัยต่างๆ อาทิ ศักยภาพทางปิโตรเลียม ปัจจัยทางภูมิศาสตร์
การแบ่งผลประโยชน์กับภาครัฐ ความเสี่ยงทั้งด้านการเมืองและการดำเนินธุรกิจ
รวมทั้งความได้เปรียบในการแข่งขัน

การเข้าร่วมทุนในแปลงเอ็ม11 ในสาธารณรัฐแห่งสหภาพเมียนมาร์ ของบริษัท Total และ JX
NOEX ปตท.สผ.อ. ได้คัดเลือกบริษัท Total E&P Myanmar (Total) และบริษัท JX Nippon
Oil & Gas Exploration (Myanmar) Limited (JX Myanmar)
เข้าเป็นผู้ร่วมทุนในแปลงเอ็ม11 ในสัดส่วนร้อยละ 40 และ 15 ตามลำดับ  ทั้งนี้ ปตท.สผ.อ.
จะยังคงเป็นผู้ดำเนินการและถือสิทธิการร่วมทุนในสัดส่วนร้อยละ 45 ในโครงการนี้
โดยการเข้าร่วมทุนดังกล่าวจะมีผลบังคับเมื่อได้รับการอนุมัติจากรัฐบาลสาธารณรัฐแห่งสหภาพเมียนมาร์
ทั้งนี้ การสรรหาผู้เข้าร่วมทุนดังกล่าว เป็นส่วนหนึ่งของกลยุทธ์ในการบริหารการลงทุน
(Portfolio management) และการบริหารความเสี่ยง

การเข้าซื้อบริษัท Cove Energy Plc. ในวันที่ 23 พฤษภาคม 2555 ปตท.สผ. โดย PTTEP AI
(บริษัทย่อยของ ปตท.สผ.)
ได้ประกาศการทำคำเสนอซื้อหุ้นสามัญที่ออกแล้วและยังไม่ได้ออกทั้งหมดของบริษัท Cove ที่ราคา
240 เพนซ์ (สกุลเงินปอนด์สเตอลิง) ต่อหุ้น คิดเป็นมูลค่าประมาณ 1,221.4 ล้านปอนด์สเตอลิง
โดยบริษัท Cove มีสินทรัพย์หลักคือ การถือครองสัดส่วนร้อยละ 8.5 ในแปลงสัมปทาน Rovuma
Offshore Area 1 สาธารณรัฐโมซัมบิก นอกจากนี้ Cove ยังถือสัดส่วนร้อยละ 10
ในแปลงสัมปทาน Rovuma Onshore Area สาธารณรัฐโมซัมบิก และถือสัดส่วนร้อยละ 10-25
ในแปลงสัมปทานน้ำลึกอีก 7 แปลงในประเทศเคนยา

ในวันที่ 17 สิงหาคม 2555 PTTEP AI ได้ประสบความสำเร็จในการซื้อหุ้น บริษัท Cove
โดยบรรลุเงื่อนไขตามคำเสนอซื้อครบถ้วนแล้ว และตั้งแต่วันที่ 23 สิงหาคม 2555 PTTEP AI
ได้เริ่มกระบวนการบังคับซื้อหุ้นที่เหลืออยู่จากผู้ถือหุ้นของ Cove ที่ยังไม่ได้ตอบรับคำเสนอซื้อ 
โดยในวันที่ 5 ตุลาคม 2555 (วันสุดท้ายของการบังคับซื้อหุ้น) PTTEP AI
มีสัดส่วนการถือหุ้นร้อยละ 100 

อนึ่ง ในวันที่ 18 กันยายน 2555 ตลาดหลักทรัพย์ลอนดอน (London Stock Exchange)
  ได้ประกาศยกเลิกการซื้อขายหุ้นของบริษัท Cove ในตลาดหลักทรัพย์ Alternative
Investment Market (AIM)

2.  ผลการดำเนินงาน

ตั้งแต่วันที่ 1 มกราคม 2554 ปตท.สผ.ได้ปฏิบัติตามมาตรฐานการรายงานทางการเงินไทย (Thai
Financial Reporting Standards: TFRS)
และได้นำมาตรฐานการรายงานทางการเงินไทยที่ประกาศแล้วแต่มีผลบังคับใช้ในปี 2556
มาปรับใช้ก่อน ได้แก่มาตรฐานการบัญชีฉบับที่ 21 (ปรับปรุง 2552) เรื่อง
ผลกระทบจากการเปลี่ยนแปลงของอัตราแลกเปลี่ยนเงินตราต่างประเทศ
ซึ่งระบุให้กิจการกำหนดสกุลเงินที่ใช้ในการดำเนินงาน (Functional Currency) รวมถึงการนำ
IFRS บางฉบับมาปฏิบัติก่อน (Early Adoption) ได้แก่ มาตรฐานการบัญชีระหว่างประเทศฉบับที่
39 เรื่อง การรับรู้และการวัดมูลค่าเครื่องมือทางการเงิน

ปตท.สผ. ได้กำหนดสกุลเงินที่ใช้ในการดำเนินงาน (Functional Currency)
เป็นสกุลเงินดอลลาร์สหรัฐอเมริกา (ดอลลาร์ สรอ.) ซึ่งเป็นไปตามมาตรฐานการบัญชีฉบับที่ 21
(ปรับปรุง 2552) เรื่อง ผลกระทบจากการเปลี่ยนแปลงของอัตราแลกเปลี่ยนเงินตราต่างประเทศ
อย่างไรก็ตาม
เพื่อการนำส่งงบการเงินให้กับตลาดหลักทรัพย์แห่งประเทศไทยและกรมพัฒนาธุรกิจการค้า
บริษัทจำเป็นต้องนำเสนองบการเงินที่แปลงค่าจากสกุลเงินดอลลาร์ สรอ. เป็นสกุลเงินบาท
(สกุลเงินที่ใช้ในการนำเสนองบการเงิน - Presentation Currency)

บริษัทฯ วิเคราะห์ผลการดำเนินงานและฐานะการเงินเปรียบเทียบรายปี สรุปได้ดังต่อไปนี้

ผลการดำเนินงานเปรียบเทียบรายปี

  ------------------------------------- ----------- --------- ----------- ---------- ----------
                                        หน่วย:                             หน่วย:      
                                        ล้านดอลลาร์                         ล้านบาท     
                                        สรอ.                                         

  ตารางสรุปผลการดำเนินงานรวม              2555        2554                  2555       2554

  รายได้รวม                              7,021       5,685                 218,137    173,375

  ค่าใช้จ่ายรวม                            (3,826)     (3,072)   (118,846)              (93,657)

  กำไรจากการดำเนินงาน                    3,195       2,613                 99,291     79,718

  ส่วนแบ่งกำไรจากเงินลงทุนในบริษัทร่วม         5           2                     145        75

  กำไรก่อนภาษีเงินได้                       3,200       2,615                 99,436     79,793

  ค่าใช้จ่ายภาษีเงินได้                       (1,354)     (1,147)               (42,120)   (35,045)

  กำไรสำหรับงวด                          1,846       1,468                 57,316     44,748

  กำไรต่อหุ้นปรับลด                         0.55        0.44                  17.08      13.48

                                                                                     

  กำไรจากการดำเนินงานตามปกติ              1,999       1,659                            

  กำไร (ขาดทุน) จากรายการ Non-Recurring  (153)       (191)                            

  กำไรสำหรับงวด                          1,846       1,468                            
  ------------------------------------- ----------- --------- ----------- ---------- ----------

  ผลการดำเนินงานก่อนตรวจสอบ (Unaudited) สำหรับปี 2555
  ปตท.สผ.และบริษัทย่อยมีกำไรสุทธิรวม 1,846 ล้านดอลลาร์ สรอ. (เทียบเท่า 57,316
  ล้านบาท) คิดเป็นกำไรต่อหุ้นปรับลด 0.55 ดอลลาร์ สรอ. (เทียบเท่า 17.08 บาท)
  มีผลการดำเนินงานเพิ่มขึ้น 378 ล้านดอลลาร์ สรอ. หรือร้อยละ 26
  เมื่อเปรียบเทียบกับกำไรสุทธิสำหรับปี 2554 จำนวน 1,468 ล้านดอลลาร์ สรอ. (เทียบเท่า
  44,748 ล้านบาท) คิดเป็นกำไรต่อหุ้นปรับลด 0.44 ดอลลาร์ สรอ. (เทียบเท่า 13.48 บาท)
  ปตท.สผ.และบริษัทย่อยมีอัตราผลตอบแทนต่อส่วนของผู้ถือหุ้น (Return on shareholders’
  equity) ปี 2555 อยู่ที่ร้อยละ 21.68

  อย่างไรก็ดี เมื่อพิจารณาแล้ว กำไรสุทธิสำหรับ ปี 2555 จำนวน 1,846 ล้านดอลลาร์ สรอ.นี้
  ประกอบด้วย กำไรจากการดำเนินงานตามปกติ จำนวน 1,999 ล้านดอลลาร์ สรอ.
  และขาดทุนจากรายการ Non-Recurring จำนวน 153 ล้านดอลลาร์ สรอ.

  สำหรับผลการดำเนินงานปกติสำหรับปี 2555 ปตท.สผ. และบริษัทย่อย
  มีกำไรจากการดำเนินงานตามปกติสำหรับปีนี้จำนวน 1,999 ล้านดอลลาร์ สรอ. เพิ่มขึ้น 340
  ล้านดอลลาร์ สรอ. หรือ คิดเป็นร้อยละ 20 เมื่อเปรียบเทียบกับปี 2554
  ที่มีกำไรจากการดำเนินงานปกติที่ 1,659 ล้านดอลลาร์ สรอ. ปตท. สผ.
  และบริษัทย่อยมีอัตราผลตอบแทน (กำไรจากการดำเนินงานตามปกติ) ต่อส่วนของผู้ถือหุ้น
  (Return from normal operation on shareholders’ equity) สำหรับ ปี 2555
  อยู่ที่ร้อยละ 23.49

  สำหรับปี 2555 ปตท.สผ.และบริษัทย่อยมีรายได้รวมทั้งสิ้น 7,021 ล้านดอลลาร์ สรอ.
  (เทียบเท่า 218,137 ล้านบาท) เมื่อเปรียบเทียบกับปี 2554 จำนวน 5,685 ล้านดอลลาร์
  สรอ. (เทียบเท่า 173,375 ล้านบาท) เพิ่มขึ้น 1,336 ล้านดอลลาร์ สรอ.หรือร้อยละ 24
  โดยส่วนใหญ่เกิดจากรายได้จากการขายเพิ่มขึ้น 1,249 ล้านดอลลาร์ สรอ. ซึ่งเป็นผลจาก

  (1) ราคาขายผลิตภัณฑ์เฉลี่ยที่เป็นเงินดอลลาร์ สรอ. สำหรับปี 2555 เพิ่มขึ้นเป็น 64.86
  ดอลลาร์
  สรอ.ต่อบาร์เรลเทียบเท่าน้ำมันดิบตามราคาน้ำมันโลกที่ปรับตัวเพิ่มขึ้นเมื่อเปรียบเทียบกับราคาขายผลิตภัณฑ์เฉลี่ยสำหรับปี
  2554 ที่ 55.49 ดอลลาร์ สรอ.ต่อบาร์เรลเทียบเท่าน้ำมันดิบ

  (2) ปริมาณการขายเฉลี่ยใน ปี 2555 เพิ่มขึ้น เป็น 275,923 บาร์เรลเทียบเท่าน้ำมันดิบต่อวัน
  เมื่อเปรียบเทียบกับปริมาณการขายเฉลี่ยใน ปี 2554 ที่ 265,047
  บาร์เรลเทียบเท่าน้ำมันดิบต่อวัน โดยปริมาณขายที่เพิ่มขึ้นส่วนใหญ่มาจากผลสุทธิของ

-   โครงการบงกช:
    ปริมาณการขายก๊าซธรรมชาติและคอนเดนเสทเพิ่มขึ้นจากแหล่งบงกชใต้ที่เริ่มมีการผลิตตามกำหนดในสัญญาซื้อขายในเดือนมิถุนายน
    2555 อย่างไรก็ตาม
    แหล่งบงกชเหนือมีปริมาณการขายก๊าซธรรมชาติลดลงเนื่องจากมีการหยุดผลิต ในระหว่าง ปี
    2555

-   โครงการเวียดนาม 16-1: ปริมาณการขายน้ำมันดิบเพิ่มขึ้นใน ปี 2555
    เนื่องจากมีการเร่งการผลิตจากหลุมใหม่จำนวน 8 หลุม ในขณะที่ในปี 2554
    เริ่มมีการผลิตในไตรมาส 3 เป็นไตรมาสแรก

-   โครงการเอส1: ปริมาณการขายน้ำมันดิบเพิ่มขึ้นจากหลุมการผลิตใหม่และจากการใช้เทคนิค
    Beam Pump ในการผลิตน้ำมันดิบมากขึ้น

  อย่างไรก็ตาม

-   โครงการอาทิตย์เหนือ: ปริมาณการขายก๊าซธรรมชาติและคอนเดนเสทลดลง
    เนื่องจากโครงการอาทิตย์เหนือได้หยุดการผลิตตั้งแต่เดือนพฤศจิกายน 2554

-   โครงการอาทิตย์:
    ปริมาณการขายก๊าซธรรมชาติและคอนเดนเสทของโครงการอาทิตย์ลดลงซึ่งเป็นไปตามปริมาณการส่งมอบก๊าซธรรมชาติตามสัญญาซื้อขาย
    (Daily Contract Quantity)

  ปตท.สผ.และบริษัทย่อยมีรายได้จากการบริการท่อขนส่งก๊าซเพิ่มขึ้นซึ่งเป็นรายได้ตามสัดส่วนใน
  Moattama Gas Transportation Company (MGTC) และ Taninthayi Pipeline
  Company LLC (TPC)

  สำหรับปี 2555 ปตท.สผ.และบริษัทย่อย มีรายได้อื่นๆ เพิ่มขึ้น จำนวน 60 ล้านดอลลาร์ สรอ.
  สาเหตุหลักเนื่องจากในปี 2555
  มีการรับรู้ค่าสินไหมทดแทนจากเหตุการณ์ในแหล่งมอนทาราเพิ่มขึ้น โดยในปี 2555
  มีการรับรู้ค่าสินไหมทดแทนดังกล่าวเพิ่มเติม จำนวน 92 ล้านดอลลาร์ สรอ.
  ในขณะที่มีการรับรู้ค่าสินไหมดังกล่าวจำนวน 36 ล้านดอลลาร์ สรอ.ในปี 2554

  ปตท.สผ.และบริษัทย่อย มีค่าใช้จ่ายในปี 2555 รวมทั้งสิ้น 3,826 ล้านดอลลาร์ สรอ.
  (เทียบเท่า 118,846 ล้านบาท) เพิ่มขึ้น 754 ล้านดอลลาร์ สรอ. หรือร้อยละ 25
  เมื่อเทียบกับ
  ปี 2554 จำนวน 3,072 ล้านดอลลาร์ สรอ. (เทียบเท่า 93,657 ล้านบาท)
  ส่วนใหญ่เป็นผลสุทธิจาก

  (1) ค่าเสื่อมราคา ค่าสูญสิ้นและค่าตัดจำหน่ายเพิ่มขึ้นจำนวน 257 ล้านดอลลาร์ สรอ.
  ส่วนใหญ่เพิ่มขึ้นจาก โครงการบงกช และ โครงการเอส 1 ตามสินทรัพย์พร้อมใช้งานที่เพิ่มขึ้น
  นอกจากนี้ยังเพิ่มขึ้นจาก โครงการเวียดนาม 16-1 ที่มีปริมาณการผลิตเพิ่มขึ้น เนื่องจากในปี
  2555 มีการผลิตเต็มปี และมีสินทรัพย์พร้อมใช้งานที่เพิ่มขึ้น

  (2) ในปี 2555 มีการรับรู้ขาดทุนจากการด้อยค่าของสินทรัพย์จำนวน 204 ล้านดอลลาร์ สรอ.
  จากโครงการ พีทีทีอีพี ออสตราเลเชีย
  ในแหล่งมอนทาราโดยส่วนใหญ่มีสาเหตุมาจากต้นทุนโครงการที่เพิ่มสูงขึ้น
  การเลื่อนและการปรับปรุงแผนการผลิต

  (3) ค่าภาคหลวงและค่าตอบแทนสำหรับปิโตรเลียมเพิ่มขึ้นจำนวน 143 ล้านดอลลาร์ สรอ.
  ตามรายได้จากการขายที่เพิ่มขึ้น

  (4) ค่าใช้จ่ายการดำเนินงานเพิ่มขึ้นจำนวน 81 ล้านดอลลาร์ สรอ.
  ส่วนใหญ่จากต้นทุนสารละลายบิทูเมน ของโครงการแคนาดา ออยล์ แซนด์ เคเคดี
  ตามปริมาณการขายบิทูเมนที่เพิ่มขึ้น

  (5) ต้นทุนทางการเงินเพิ่มขึ้นจำนวน 63 ล้านดอลลาร์ สรอ. ส่วนใหญ่มาจาก

-   ดอกเบี้ยของบริษัท พีทีทีอีพี แคนาดา อินเตอร์เนชั่นแนล ไฟแนนซ์ จำกัด
    จากการออกและเสนอขายหุ้นกู้ จำนวน 500 ล้านดอลลาร์ สรอ.
    และจากการกู้เงินรวมจำนวน 475 ล้านดอลลาร์แคนาดา ในไตรมาส 2 และ ไตรมาส 3 ปี
    2555

-   ดอกเบี้ยของบริษัท พีทีทีอีพี ออฟชอร์ อินเวสท์เมนต์ จำกัดจากการกู้เงินจำนวน 950
    ล้านปอนด์สเตอร์ลิง เพื่อซื้อหุ้นบริษัท Cove Energy Plc.

  สำหรับ ปี 2555 ปตท.สผ. และบริษัทย่อย มีภาษีเงินได้จำนวน 1,354 ล้านดอลลาร์ สรอ.
  (เทียบเท่า 42,120 ล้านบาท) เพิ่มขึ้นจำนวน 207 ล้านดอลลาร์ สรอ. หรือร้อยละ 18
  เมื่อเทียบกับปี 2554 จำนวน 1,147 ล้านดอลลาร์ สรอ. (เทียบเท่า 35,045 ล้านบาท)
  เนื่องจากภาษีเงินได้ในต่างประเทศ และภาษีเงินได้ปิโตรเลียมที่เพิ่มขึ้น
  อย่างไรก็ตามภาษีเงินได้รอการตัดบัญชีที่เกิดจากผลกระทบของอัตราแลกเปลี่ยนซึ่งเป็นรายการ
  Non-Recurring ลดลง

  สำหรับรายการ Non-Recurring ปตท.สผ.และบริษัทย่อยมีขาดทุนจากรายการ
  Non-Recurring สำหรับปี 2555 จำนวน 153 ล้านดอลลาร์ สรอ. ขาดทุนลดลงจำนวน 38
  ล้านดอลลาร์ สรอ. หรือร้อยละ 20 จากปี 2554 ที่มีขาดทุนจากรายการ Non-Recurring
  จำนวน 191 ล้านดอลลาร์ สรอ. ส่วนใหญ่เกิดจากผลสุทธิของ

  (1) ภาษีเงินได้ที่เกิดจากผลกระทบของอัตราแลกเปลี่ยนของปี 2555 ลดลงจำนวน 173
  ล้านดอลลาร์ สรอ. เมื่อเปรียบเทียบกับปี 2554
  โดยมีสาเหตุหลักมาจากการที่หนี้สินภาษีเงินได้รอการตัดบัญชีลดลงซึ่งเป็นผลมาจากสินทรัพย์ที่เป็นฐานภาษีซึ่งถูกแปลงค่าเป็นเงินดอลลาร์
  สรอ. ณ วันที่ 31 ธันวาคม ปี 2555
  มีจำนวนที่เพิ่มขึ้นเมื่อเปรียบเทียบกับสินทรัพย์ที่ถูกแปลงค่าเป็นสกุลเงินดอลลาร์ สรอ. ณ วันที่ 31
  ธันวาคม 2554 เนื่องจากค่าเงินบาทแข็งค่าขึ้นเมื่อเปรียบเทียบกับเงินดอลลาร์ สรอ.
  ทำให้ค่าเสื่อมราคาในอนาคตในสกุลเงินดอลลาร์ สรอ. เพิ่มขึ้น
  และส่งผลให้ภาษีเงินได้ในอนาคตลดลงจำนวน 35 ล้านดอลลาร์ สรอ. ในขณะที่
  ปี 2554
  ภาษีเงินได้ที่เกิดจากผลกระทบของอัตราแลกเปลี่ยนดังกล่าวมีผลทำให้ภาษีเงินได้ในอนาคตเพิ่มขึ้นจำนวน
  138 ล้านดอลลาร์ สรอ.

  (2) ผลกระทบสุทธิจากอุบัติเหตุในแหล่งมอนทาราเพิ่มขึ้นจำนวน 61 ล้านบาท
  โดยมีสาเหตุหลักจากการรับรู้ค่าสินไหมทดแทนจากเหตุการณ์ในแหล่งมอนทาราเพิ่มขึ้น โดยในปี
  2555 มีการรับรู้ค่าสินไหมทดแทนดังกล่าวเพิ่มเติม จำนวน 92 ล้านดอลลาร์ สรอ.
  ในขณะที่มีการรับรู้ค่าสินไหมดังกล่าวจำนวน 36 ล้านดอลลาร์ สรอ.ในปี 2554

  (3) ขาดทุนจากการแปลงค่าเงินตราต่างประเทศลดลง 41 ล้านดอลลาร์ สรอ.
  ส่วนใหญ่เกิดจากใน ปี 2555 ปตท.สผ.
  และบริษัทย่อยรับรู้ขาดทุนจากการแปลงค่าเงินตราต่างประเทศจำนวน 24 ล้านดอลลาร์ สรอ.
  ในขณะที่ ปี2554 มีการรับรู้ขาดทุนจากการแปลงค่าเงินตราต่างประเทศ จำนวน 65
  ล้านดอลลาร์ สรอ. ซึ่งส่วนใหญ่เกิดจากเงินกู้ที่เป็นเงินสกุลเงินดอลลาร์ สรอ. ของบริษัท
  พีทีทีอีพี แคนนาดา จำกัด

  ในขณะที่

  (4) ในปี 2555 มีการรับรู้ขาดทุนจากการด้อยค่าของสินทรัพย์จำนวน 204 ล้านดอลลาร์ สรอ.
  จากโครงการ พีทีทีอีพี ออสตราเลเชีย
  ในแหล่งมอนทาราโดยส่วนใหญ่มีสาเหตุมาจากต้นทุนโครงการที่เพิ่มสูงขึ้น
  การเลื่อนและการปรับปรุงแผนการผลิต

  (5)
  ผลประโยชน์ทางภาษีที่รัฐบาลออสเตรเลียให้ผู้ลงทุนสามารถหักค่าใช้จ่ายได้ในอัตราร้อยละของเงินลงทุน
  (Augmentation) ลดลง 50 ล้านดอลลาร์ สรอ. โดย ปี 2555
  ไม่มีการรับรู้ผลประโยชน์ดังกล่าวเพิ่มเติมซึ่งเป็นผลมาจากได้มีการรับรู้ขาดทุนจากการด้อยค่าของสินทรัพย์ในปี
  2555 ในขณะที่ ปี 2554 ได้รับรู้ผลประโยชน์ทางภาษีนี้จำนวน 50 ล้านดอลลาร์ สรอ.

3.  ฐานะการเงิน

  ------------------------- ----------- ----------- --------- --------- ----------- --
                            หน่วย:                             หน่วย:                 
                            ล้านดอลลาร์                         ล้านบาท                
                            สรอ.                                                    

                            31 ธันวาคม   31 ธันวาคม   31 ธันวาคม           31 ธันวาคม   
                            2555        2554        2555                2554        

  สินทรัพย์รวม                 19,637      14,131      601,513             447,842     

  สินทรัพย์หมุนเวียน             4,031       2,737       123,483             86,764      

  สินทรัพย์ไม่หมุนเวียน           15,606      11,394      478,030             361,078     

  หนี้สินรวม                   8,926       7,819       273,409             247,818     

  หนี้สินหมุนเวียน               2,375       3,139       72,749              99,504      

  หนี้สินไม่หมุนเวียน             6,551       4,680       200,660             148,314     

  ส่วนของผู้ถือหุ้น               10,711      6,312       328,104             200,024     

  รวมหนี้สินและส่วนของผู้ถือหุ้น     19,637      14,131      601,513             447,842     
  ------------------------- ----------- ----------- --------- --------- ----------- --

  สำหรับฐานะการเงินของ ปตท.สผ.และบริษัทย่อย ณ วันที่ 31 ธันวาคม 2555
  ปตท.สผ.และบริษัทย่อยมีสินทรัพย์รวมทั้งสิ้น 19,637 ล้านดอลลาร์ สรอ. (เทียบเท่า 601,513
  ล้านบาท) เพิ่มขึ้นจำนวน 5,506 ล้านดอลลาร์ สรอ. เมื่อเปรียบเทียบกับปี 2554 จำนวน
  14,131 ล้านดอลลาร์ สรอ. (เทียบเท่า 447,842 ล้านบาท) ส่วนใหญ่เป็นผลจาก

  (1) สินทรัพย์ไม่มีตัวตนเพิ่มขึ้น 2,673 ล้านดอลลาร์
  สรอ.สาเหตุหลักมาจากสินทรัพย์ไม่มีตัวตนและค่าความนิยมจำนวน 2,609 ล้านดอลลาร์ สรอ.
  ที่ได้จากการซื้อบริษัท Cove Energy Plc.

  (2) สินทรัพย์สุทธิเพื่อการสำรวจและผลิตปิโตรเลียมเพิ่มขึ้นจำนวน 1,670 ล้านดอลลาร์ สรอ.
  ส่วนใหญ่เป็นผลจากสินทรัพย์เพื่อการผลิตปิโตรเลียมของโครงการพีทีทีอีพี ออสตราเลเชีย
  โครงการบงกช โครงการอาทิตย์ และโครงการซอติก้า

  (3) สินทรัพย์หมุนเวียนเพิ่มขึ้น จำนวน 1,294 ล้านดอลลาร์ สรอ.
  ส่วนใหญ่เพิ่มขึ้นจากเงินสดและรายการเทียบเท่าเงินสดเพิ่มขึ้น 941 ล้านดอลลาร์ สรอ.
  ซึ่งเป็นผลจากกระแสเงินสดรับจากการดำเนินงาน การเพิ่มทุน
  และจากการออกหุ้นกู้และการกู้ยืมเงินจากสถาบันการเงิน
  สุทธิจากเงินสดจ่ายชำระเพื่อการลงทุนเพิ่มในสินทรัพย์เพื่อการสำรวจและผลิตปิโตรเลียม
  และการจ่ายชำระเงินค่าซื้อหุ้นสามัญของบริษัท Cove Energy Plc. รวมถึงการจ่ายชำระคืน
  หุ้นกู้ และเงินกู้จากสถาบันการเงิน และการจ่ายเงินปันผลสำหรับครึ่งปีหลังของปี 2554
  และครึ่งปีแรกของปี 2555 นอกจากนี้ลูกหนี้บริษัทใหญ่เพิ่มขึ้น จำนวน 386 ล้านดอลลาร์ สรอ.

  สินทรัพย์หมุนเวียนของ ปตท.สผ. และบริษัทย่อย ณ วันที่ 31 ธันวาคม 2555
  ส่วนใหญ่ประกอบด้วย เงินสดและรายการเทียบเท่าเงินสด ลูกหนี้บริษัทใหญ่ ลูกหนี้การค้า
  และพัสดุคงเหลือ สินทรัพย์ไม่หมุนเวียน ณ วันที่ 31 ธันวาคม 2555 ส่วนใหญ่ประกอบด้วย
  สินทรัพย์เพื่อการสำรวจและผลิตปิโตรเลียมในโครงการร่วมทุนซึ่งอยู่ภายใต้ บัญชีที่ดิน อาคาร
  และอุปกรณ์
  สินทรัพย์ไม่มีตัวตน และ สินทรัพย์ภาษีเงินได้รอการตัดบัญชี
  โดยปตท.สผ.และบริษัทย่อยมีอัตราส่วนสภาพคล่อง ณ วันที่ 31 ธันวาคม 2555 อยู่ที่ 1.7 เท่า

  ปตท.สผ.และบริษัทย่อยมีหนี้สินรวม 8,926 ล้านดอลลาร์ สรอ.(เทียบเท่า 273,409 ล้านบาท)
  เพิ่มขึ้นจำนวน 1,107 ล้านดอลลาร์ สรอ. เมื่อเปรียบเทียบกับปีก่อนจำนวน 7,819
  ล้านดอลลาร์ สรอ. (เทียบเท่า 247,818 ล้านบาท) ส่วนใหญ่เป็นผลสุทธิจาก

  (1) หนี้สินภาษีเงินได้รอตัดบัญชีเพิ่มขึ้น 595 ล้านดอลลาร์
  สรอ.ส่วนใหญ่เกิดจากการซื้อหุ้นสามัญของบริษัท Cove Energy Plc.

  (2) เงินกู้ยืมระยะยาวจากสถาบันการเงินเพิ่มขึ้นจำนวน 474 ล้านดอลลาร์
  สรอ.ส่วนใหญ่จากการกู้เงินในสกุลดอลลาร์แคนาดาจำนวน 475 ล้านดอลลาร์แคนาดาของบริษัท
  พีทีทีอีพี แคนาดา อินเตอร์เนชั่นแนล ไฟแนนซ์ จำกัด

  (3) ประมาณการหนี้สินค่ารื้อถอนอุปกรณ์การผลิตเพิ่มขึ้น 367 ล้านดอลลาร์ สรอ.
  ส่วนใหญ่จากโครงการบงกช โครงการอาทิตย์ และโครงการคอนแทร็ค 4

  (4) หุ้นกู้เพิ่มขึ้น จำนวน 266 ล้านดอลลาร์ สรอ. ส่วนใหญ่จากการออกและเสนอขายหุ้นกู้
  จำนวน 500 ล้านดอลลาร์ สรอ. ของบริษัท พีทีทีอีพี แคนาดา อินเตอร์เนชั่นแนล ไฟแนนซ์
  จำกัด สุทธิกับ การจ่ายชำระคืนหุ้นกู้สกุลเงินบาทในระหว่างปี 2555

  อย่างไรก็ตาม

  (5) หนี้สินหมุนเวียนลดลง 764 ล้านดอลลาร์ สรอ.
  ส่วนใหญ่เกิดจากหนี้สินระยะยาวที่ถึงกำหนดชำระภายในหนึ่งปีลดลง 524 ล้านดอลลาร์ สรอ.
  เนื่องจากการจ่ายชำระคืนหุ้นกู้สกุลเงินบาท นอกจากนี้เงินกู้ยืมระยะสั้นจากสถาบันการเงินลดลง
  316 ล้านดอลลาร์ สรอ. เนื่องจากได้มีการชำระคืนในระหว่างปี 2555

โครงสร้างเงินทุนบริษัท

ออกตั๋วแลกเงิน

  ปตท.สผ. ได้ดำเนิน“โครงการกู้เงินระยะสั้นของ ปตท.สผ.”
  โดยการออกและเสนอขายตั๋วแลกเงินระยะสั้นในประเทศไทยให้กับนักลงทุนสถาบันและนักลงทุนทั่วไป
  ซึ่งการออกตั๋วแลกเงินระยะสั้นดังกล่าวอยู่ในวงเงินแบบสินเชื่อหมุนเวียน (Revolving
  Credit) จำนวน 50,000 ล้านบาทที่ได้รับอนุมัติตามมติที่ประชุมคณะกรรมการบริษัทฯ
  ในเดือนกุมภาพันธ์ 2552 และเดือนพฤศจิกายน 2553

ทั้งนี้ ณ วันที่ 31 ธันวาคม 2555 บริษัทฯ ไม่มีตั๋วแลกเงินคงค้าง

เงินกู้ยืมระยะสั้นจากสถาบันการเงิน

-   ในเดือนกุมภาพันธ์ 2555 ปตท.สผ. ได้ลงนามในสัญญาเงินกู้แบบสินเชื่อหมุนเวียน
    (Revolving Credit) ไม่มีหลักประกันและไม่ด้อยสิทธิ์จำนวน 20,000 ล้านบาท
    สัญญาเงินกู้นี้มีระยะเวลาเบิกใช้เงินกู้ 5 ปี โดยมีอัตราดอกเบี้ยลอยตัวที่ THBFIX บวกร้อยละ
    1.1 ต่อปี ทั้งนี้ เมื่อสิ้นสุดระยะเวลาเบิกใช้เงินกู้หากมียอดเงินกู้คงค้าง
    ผู้กู้และผู้ให้กู้อาจตกลงให้เปลี่ยนเงินกู้คงค้างเป็นหนี้เงินกู้ระยะยาว (Term loan) อายุ 5
    ปีได้โดยมีอัตราดอกเบี้ยแล้วแต่จะตกลง วงเงินกู้นี้จะนำไปใช้ในกิจการทั่วไปของบริษัทฯ
    การทำสัญญากู้เงินดังกล่าวอยู่ในวงเงินคงเหลือจำนวน 68,250
    ล้านบาทที่ได้รับอนุมัติจากคณะกรรมการบริษัทฯ ในปี 2553 และ 2554 ณ วันที่ 31 ธันวาคม
    2555 ไม่มียอดเงินกู้คงค้าง

-   ในเดือนพฤษภาคม 2555 บริษัท PTTEP Offshore Investment Company Limited
    (PTTEPO) ได้ลงนามในสัญญาเงินกู้ระยะสั้นแบบไม่มีหลักประกันและไม่ด้อยสิทธิจำนวน 950
    ล้านปอนด์สเตอร์ลิง และมี ปตท.สผ.เป็นผู้ค้ำประกันเงินกู้ทั้งจำนวน
    โดยมีวัตถุประสงค์เพื่อนำเงินกู้ไปใช้ในการทำคำเสนอซื้อหุ้น Cove Energy Plc.
    เงินกู้ดังกล่าวมีอายุ 1 ปี และมีอัตราดอกเบี้ยลอยตัวที่อัตราดอกเบี้ย LIBOR บวกร้อยละ
    0.85 ต่อปีสำหรับเดือนที่ 1 - 6 อัตราดอกเบี้ย LIBOR บวกร้อยละ 1.25
    ต่อปีสำหรับเดือนที่ 7 – 9 และอัตราดอกเบี้ย LIBOR บวกร้อยละ 1.85 ต่อปีสำหรับเดือนที่
    10 – 12 การทำสัญญากู้เงินดังกล่าวอยู่ในวงเงินที่ได้รับอนุมัติจากคณะกรรมการบริษัทฯ ในปี
    2555 ทั้งนี้ PTTEPO ได้เบิกเงินกู้ดังกล่าวเต็มจำนวนในเดือนสิงหาคม 2555
    และชำระคืนเงินกู้ทั้งหมดแล้วในเดือนธันวาคม 2555

เงินกู้ยืมระยะยาวจากสถาบันการเงิน

-   ในเดือนมีนาคม 2555 บริษัทพีทีทีอีพี แคนาดา อินเตอร์เนชั่นแนล ไฟแนนซ์ จำกัด (PTTEP
    CIF) ได้ลงนามในสัญญาเงินกู้แบบไม่มีหลักประกันและไม่ด้อยสิทธิ์จำนวน 300
    ล้านดอลลาร์แคนาดา โดยมี ปตท.สผ. เป็นผู้ค้ำประกันเงินกู้ทั้งจำนวน เงินกู้ดังกล่าวมีอายุ 5
    ปี และมีอัตราดอกเบี้ยลอยตัวที่อัตราดอกเบี้ย CDOR บวกร้อยละ 1.7 ต่อปี
    ทั้งนี้ในเดือนพฤษภาคม 2555 PTTEP CIF ได้เบิกเงินกู้ดังกล่าวเต็มจำนวนแล้ว
    เงินกู้นี้ได้นำไปใช้ในการชำระหนี้ที่ครบกำหนด รายจ่ายที่เป็นทุน
    และ/หรือกิจการทั่วไปของบริษัทฯ การทำสัญญากู้เงินดังกล่าวอยู่ในวงเงินคงเหลือจำนวน
    48,250 ล้านบาท ที่ได้รับอนุมัติจากคณะกรรมการบริษัทฯ ในปี 2554 ณ วันที่ 31 ธันวาคม
    2555 บริษัทมีเงินกู้คงค้างทั้งสิ้น 300 ล้านดอลลาร์แคนาดา

-   ในเดือนเมษายน 2555 บริษัทพีทีทีอีพี แคนาดา อินเตอร์เนชั่นแนล ไฟแนนซ์ จำกัด (PTTEP
    CIF) ได้ลงนามในสัญญาเงินกู้แบบไม่มีหลักประกันและไม่ด้อยสิทธิ์จำนวน 75
    ล้านดอลลาร์แคนาดา โดยมี ปตท.สผ.เป็นผู้ค้ำประกันเงินกู้ทั้งจำนวน เงินกู้ดังกล่าวมีอายุ 5
    ปี และมีอัตราดอกเบี้ยลอยตัวที่อัตราดอกเบี้ย CDOR บวกร้อยละ 1.9 ต่อปี
    ทั้งนี้ในเดือนพฤษภาคม 2555 PTTEP CIF ได้เบิกเงินกู้ดังกล่าวเต็มจำนวนแล้ว
    เงินกู้นี้ได้นำไปใช้ในการชำระหนี้ที่ครบกำหนด รายจ่ายที่เป็นทุน
    และ/หรือกิจการทั่วไปของบริษัทฯ การทำสัญญากู้เงินดังกล่าวอยู่ในวงเงินคงเหลือจำนวน
    38,950 ล้านบาท ที่ได้รับอนุมัติจากคณะกรรมการบริษัทฯ ในปี 2554 ณ วันที่ 31 ธันวาคม
    2555 บริษัทมีเงินกู้คงค้างทั้งสิ้น 75 ล้านดอลลาร์แคนาดา

-   ในเดือนสิงหาคม 2555 บริษัท พีทีทีอีพี แคนาดา อินเตอร์เนชั่นแนล ไฟแนนซ์ จำกัด (PTTEP
    CIF) ได้ลงนามในสัญญาเงินกู้แบบไม่มีหลักประกันและไม่ด้อยสิทธิจำนวน 100
    ล้านดอลลาร์แคนาดา โดยมี ปตท.สผ. เป็นผู้ค้ำประกันเงินกู้ทั้งจำนวน เงินกู้ดังกล่าวมีอายุ 7
    ปี และมีอัตราดอกเบี้ยลอยตัวที่อัตราดอกเบี้ย CDOR บวกร้อยละ 2.1 ต่อปี
    ทั้งนี้ในเดือนกันยายน 2555 PTTEP CIF ได้เบิกเงินกู้ดังกล่าวเต็มจำนวนแล้ว
    เงินกู้นี้ได้นำไปใช้ในกิจการทั่วไปของบริษัทฯ
    การทำสัญญากู้เงินดังกล่าวอยู่ในวงเงินคงเหลือจำนวน 36,625 ล้านบาท
    ที่ได้รับอนุมัติจากคณะกรรมการบริษัทฯ ในปี 2554 ณ วันที่ 31 ธันวาคม 2555
    บริษัทมีเงินกู้คงค้างทั้งสิ้น 100 ล้านดอลลาร์แคนาดา

หุ้นกู้

-   เมื่อวันที่ 12 มิถุนายน 2555 บริษัท พีทีทีอีพี แคนาดา อินเตอร์เนชั่นแนล ไฟแนนซ์ จำกัด
    (PTTEP CIF) ได้ออกและเสนอขายหุ้นกู้ไม่มีหลักประกันและไม่ด้อยสิทธิอายุ 30 ปี จำนวน
    500 ล้านดอลลาร์สหรัฐอเมริกา ที่อัตราดอกเบี้ยคงที่ร้อยละ 6.35 ต่อปี
    แก่นักลงทุนสถาบันในต่างประเทศ โดยมี ปตท.สผ.เป็นผู้ค้ำประกันหุ้นกู้ทั้งจำนวนตลอดอายุหุ้นกู้
    หุ้นกู้ดังกล่าวได้รับการจัดอันดับเครดิตตราสารหนี้จาก Standard and Poor's และ
    Moody's ที่ระดับ BBB+ และ Baa1 ตามลำดับ โดยมี Citigroup Deutsche Bank
    HSBC และ UBS ร่วมเป็นผู้จัดการการจัดจำหน่าย
    เงินที่ได้รับจากการออกหุ้นกู้นี้ได้นำไปใช้ในกิจการทั่วไปของบริษัทฯ
    การออกหุ้นกู้ดังกล่าวอยู่ในวงเงินคงเหลือจำนวน 103,400 ล้านบาท
    ที่ได้รับอนุมัติจากคณะกรรมการบริษัทฯ และที่ประชุม
    ผู้ถือหุ้นในปี 2553

หุ้นกู้ด้อยสิทธิที่มีลักษณะคล้ายทุน

  เมื่อวันที่ 15 มิถุนายน 2555  ปตท.สผ.
  ได้ออกและเสนอขายหุ้นกู้ด้อยสิทธิที่มีลักษณะคล้ายทุนไม่มีประกัน ไม่แปลงสภาพ
  ชำระคืนเงินต้นเพียงครั้งเดียวเมื่อเลิกบริษัทหรือเมื่อ ปตท.สผ.
  ใช้สิทธิไถ่ถอนหุ้นกู้และมีผู้แทนผู้ถือหุ้นกู้ จำนวน 5 ล้านหน่วย โดยมีมูลค่าที่ตราไว้หน่วยละ 1,000
  บาท เป็นจำนวนเงินรวมทั้งสิ้น 5,000 ล้านบาท โดยมีอัตราดอกเบี้ยคงที่ 5.85% ใน 10 ปีแรก
  อัตราดอกเบี้ย 6.10% สำหรับปีที่ 11 ถึงปีที่ 30 อัตราดอกเบี้ย 6.85% สำหรับปีที่ 31 ถึงปีที่
  60 และอัตราดอกเบี้ย 7.85% สำหรับปีที่ 61 เป็นต้นไป หุ้นกู้ดังกล่าวไม่มีกำหนดชำระคืน
  (perpetual) และ ปตท.สผ. มีสิทธิไถ่ถอนหุ้นกู้คืนก่อนกำหนดในวันครบรอบปีที่ 10
  ของการออกหุ้นกู้และทุกกำหนดชำระดอกเบี้ยหลังจากนั้น

  อนึ่ง ปตท. สผ. สามารถเลื่อนชำระดอกเบี้ยตามดุลพินิจของบริษัท
  ดอกเบี้ยค้างชำระดังกล่าวจะถูกสะสมไว้โดยไม่มีดอกเบี้ย อย่างไรก็ตาม ระหว่างที่ ปตท.สผ.
  มีการเลื่อนการชำระดอกเบี้ย ปตท.สผ. จะต้อง 1) ไม่ประกาศหรือจ่ายเงินปันผล 2)
  ไม่ชำระดอกเบี้ยหรือแจกจ่ายทรัพย์สินใด
  ๆให้แก่ผู้ถือหลักทรัพย์ของบริษัทที่มีสถานะทางกฎหมายเท่าเทียมกับหรือด้อยกว่าหุ้นกู้ดังกล่าว และ
  3) ไม่ทำการไถ่ถอน ลด ยกเลิก ซื้อ
  หรือซื้อคืนซึ่งหลักทรัพย์ของบริษัทที่มีสถานะทางกฎหมายเท่าเทียมกับหรือด้อยกว่าหุ้นกู้ดังกล่าวโดยมีค่าตอบแทน
  หุ้นกู้ดังกล่าวได้รับการจัดอันดับเครดิตตราสารหนี้ที่ระดับ AA จาก บริษัท ทริสเรทติ้ง
  จำกัดโดยมีธนาคารกรุงไทย ธนาคารกสิกรไทย และธนาคารไทยพาณิชย์
  ร่วมเป็นผู้จัดการการจำหน่าย

  เงินที่ได้รับจากการออกหุ้นกู้นี้ได้นำไปใช้ในกิจการทั่วไปของบริษัท
  การออกหุ้นกู้ดังกล่าวอยู่ในวงเงินคงเหลือจำนวน 88,400 ล้านบาท
  ที่ได้รับอนุมัติจากคณะกรรมการ บริษัท และที่ประชุมผู้ถือหุ้นในปี 2553

ภาระผูกพันตามสัญญาเงินกู้

-   บริษัทมีภาระผูกพันตามสัญญาให้กู้ยืมเงินประเภทด้อยสิทธิแก่บริษัท เอนเนอร์ยี่ คอมเพล็กซ์
    จำกัด (EnCo) ในวงเงินรวมทั้งสิ้น 1,250 ล้านบาท สัญญาให้กู้ยืมเงินมีอายุ 13 ปี 6 เดือน
    นับจากวันที่ 2 เมษายน 2552 โดย ณ วันที่ 31 ธันวาคม 2555 มียอดเงินให้กู้คงค้างสิ้น
    580 ล้านบาท

ภาระผูกพันจากการค้ำประกันเงินกู้ยืม

-   บริษัทมีภาระผูกพันจากการค้ำประกันเงินกู้ยืมแบบไม่มีหลักประกันและไม่ด้อยสิทธิของบริษัท
    พีทีทีอีพี ออฟชอร์ อินเวสท์เมนต์ จำกัด (PTTEPO) เป็นวงเงินรวมทั้งสิ้น 575
    ล้านดอลลาร์สหรัฐอเมริกา

-   บริษัทมีภาระผูกพันจากการค้ำประกันเงินกู้ยืมแบบไม่มีหลักประกันและไม่ด้อยสิทธิของบริษัท
    พีทีทีอีพี แคนาดา อินเตอร์เนชั่นแนล ไฟแนนซ์ จำกัด (PTTEP CIF) เป็นวงเงินรวมทั้งสิ้น
    475 ล้านดอลลาร์แคนาดา

ภาระผูกพันจากการค้ำประกันหุ้นกู้

-   บริษัทมีภาระผูกพันจากการค้ำประกันหุ้นกู้แบบไม่มีหลักประกันและไม่ด้อยสิทธิของบริษัท พีทีทีอีพี
    ออสเตรเลีย อินเตอร์เนชั่นแนล ไฟแนนซ์ จำกัด (PTTEP AIF) เป็นวงเงินรวมทั้งสิ้น 700
    ล้านดอลลาร์สหรัฐอเมริกา

-   บริษัทมีภาระผูกพันจากการค้ำประกันหุ้นกู้แบบไม่มีหลักประกันและไม่ด้อยสิทธิของบริษัท พีทีทีอีพี
    แคนาดา อินเตอร์เนชั่นแนล ไฟแนนซ์ จำกัด (PTTEP CIF)เป็นวงเงินรวมทั้งสิ้น 1,200
    ล้านดอลลาร์สหรัฐอเมริกา

การเพิ่มทุน

-   ที่ประชุมคณะกรรมการ ปตท.สผ. ครั้งที่ 10/2555/353 เมื่อวันที่ 20 กรกฎาคม 2555
    ได้มีมติอนุมัติแผนการจัดหาเงินโดยการเพิ่มทุนจำนวนไม่เกิน 98 พันล้านบาท หรือเทียบเท่า
    3.15 พันล้านดอลลาร์สรอ. โดยการออกและเสนอขายหุ้นสามัญเพิ่มทุนจำนวนไม่เกิน
    650,000,000 หุ้น ในรูปแบบการเสนอขายแบบ Preferential Public Offering
    (PPO) โดยแบ่งการจัดสรรและเสนอขายออกเป็น 3 ส่วนได้แก่ 1) ปตท. ไม่เกินจำนวน
    403,395,000 หุ้น 2) ประชาชนทั่วไป จำนวนไม่เกิน 214,443,000 หุ้น และ 3)
    Greenshoe option จำนวนไม่เกิน 32,162,000 หุ้น

-   ที่ประชุมคณะกรรมการบริษัทฯ ครั้งที่ 12/2555/355 เมื่อวันที่ 23 สิงหาคม 2555
    ได้มีมติให้ยกเลิกการประชุมวิสามัญผู้ถือหุ้นครั้งที่ 1/2555 ในวันที่ 24 สิงหาคม 2555
    โดยบริษัทฯ ยังคงมีแผนในการเพิ่มทุนเช่นเดิม

-   ที่ประชุมคณะกรรมการบริษัทฯ ครั้งที่ 13/2555/356 เมื่อวันที่ 27 กันยายน 2555
    ได้มีมติอนุมัติแผนการเพิ่มทุนโดยการออกและเสนอขายหุ้นเพิ่มทุนจำนวนไม่เกิน 650,000,000
    หุ้น หรือคิดเป็นจำนวนเงินเทียบเท่า 98 พันล้านบาท หรือเทียบเท่าประมาณ 3.15
    พันล้านดอลลาร์ สรอ.
    โดยเป็นการเสนอขายให้กับประชาชนทั่วไปโดยเฉพาะเจาะจงซึ่งเป็นผู้ถือหุ้นเดิม
    และในกรณีที่มีหุ้นเหลือจากการจัดสรรจะเสนอขายให้กับผู้ลงทุนสถาบัน (ไม่รวม ปตท.) ทั้งนี้
    ราคาเสนอขายหุ้นสามัญเพิ่มทุนจะกำหนดด้วยวิธีการสำรวจความต้องการซื้อหลักทรัพย์จากนักลงทุนสถาบัน
    (Bookbuilding) และได้มีมติอนุมัติให้มีการเรียกประชุมวิสามัญผู้ถือหุ้นครั้งที่ 1/2555
    ในวันจันทร์ที่ 29 ตุลาคม 2555

-   ที่ประชุมวิสามัญผู้ถือหุ้นครั้งที่ 1/2555 เมื่อวันจันทร์ที่ 29 ตุลาคม 2555
    ได้มีมติอนุมัติการเพิ่มทุน

-   วันที่ 30 พฤศจิกายน 2555 ปตท.สผ. ได้ทำการกำหนดราคาเสนอขายสุดท้ายต่อหุ้น
    จำนวนหุ้นเพิ่มทุน และอัตราส่วนหุ้นสามัญเพิ่มทุนเดิมต่อหุ้นสามัญเพิ่มทุนใหม่ดังนี้

+--------------------------------+-------------------------------------+
| ราคาเสนอขายสุดท้ายต่อหุ้น:          |   142 บาทต่อหุ้น                       |
+--------------------------------+-------------------------------------+
| จำนวนหุ้นสามัญเพิ่มทุน:              |   650,000,000 หุ้น                    |
+--------------------------------+-------------------------------------+
| อัตราส่วนห                       |   1 หุ้นเดิมต่อ 0.195783 หุ้นสามัญเพิ่มทุนใหม่ |
| ุ้นสามัญเพิ่มทุนเดิมต่อหุ้นสามัญเพิ่มทุนใหม่: |                                     |
+--------------------------------+-------------------------------------+

-   วันที่ 17 ธันวาคม 2555 ปตท.สผ.
    ได้รับเงินจากการเพิ่มทุนและดำเนินการจดทะเบียนเพิ่มทุน

-   วันที่ 19 ธันวาคม 2555 หุ้นสามัญเพิ่มทุน สามารถซื้อขายในตลาดหลักทรัพย์ฯ ได้เป็นวันแรก

กระแสเงินสด

  สำหรับปีสิ้นสุดวันที่ 31 ธันวาคม 2555
  ปตท.สผ.และบริษัทย่อยมีกระแสเงินสดรับสุทธิจากกิจกรรมดำเนินงาน จำนวน 3,469
  ล้านดอลลาร์ สรอ.
  ส่วนใหญ่เป็นผลจากรายได้ค่าขายที่เพิ่มขึ้นตามราคาขายผลิตภัณฑ์เฉลี่ยและปริมาณการขายของปี
  2555 ที่เพิ่มขึ้น

  ปตท.สผ. และบริษัทย่อย มีกระแสเงินสดสุทธิใช้ไปในกิจกรรมลงทุนจำนวน 4,735 ล้านดอลลาร์
  สรอ. ส่วนใหญ่เป็น

  (1) การลงทุนเพิ่มในสินทรัพย์เพื่อการสำรวจและผลิตปิโตรเลียมและสินทรัพย์ไม่มีตัวตน จำนวน
  2,853 ล้านดอลลาร์ สรอ. ซึ่งส่วนใหญ่เป็นการลงทุนใน โครงการพีทีทีอีพี ออสตราเลเชีย
  โครงการบงกช โครงการอาทิตย์ และโครงการซอติก้า

  (2) การจ่ายซื้อหุ้นสามัญที่ชำระแล้วและยังไม่ได้ชำระทั้งหมดในบริษัท Cove Energy Plc.
  จำนวน 1,884 ล้านดอลลาร์ สรอ.

  ปตท.สผ.และบริษัทย่อยมีกระแสเงินสดสุทธิได้มาจากกิจกรรมจัดหาเงินจำนวน 2,207
  ล้านดอลลาร์ สรอ. ส่วนใหญ่เป็นผลสุทธิจาก

  เงินสดรับ

-   การเพิ่มทุน (สุทธิต้นทุน) จำนวน 2,991 ล้านดอลลาร์ สรอ.

-   การกู้ยืมระยะสั้นจากสถาบันการเงิน (Bridging loan) จำนวน 1,503 ล้านดอลลาร์
    สรอ.

-   การออกหุ้นกู้ จำนวน 500 ล้านดอลลาร์ สรอ.

-   การกู้ยืมระยะยาวจากสถาบันการเงิน จำนวน 478 ล้านดอลลาร์ สรอ.

-   การออกหุ้นกู้ด้อยสิทธิที่มีลักษณะคล้ายทุน (Hybrid Bond) จำนวน 157 ล้านดอลลาร์ สรอ.

  เงินสดจ่าย

-   ชำระคืนเงินกู้ยืมระยะสั้นจากสถาบันการเงิน (Bridging loan) และเงินกู้ยืมระยะสั้นอื่น
    จำนวน 1,856 ล้านดอลลาร์ สรอ.

-   ชำระคืนหุ้นกู้ จำนวน 779 ล้านดอลลาร์ สรอ.

-   เงินปันผลจ่าย จำนวน 588 ล้านดอลลาร์ สรอ.

-   ชำระดอกเบี้ยและต้นทุนทางการเงิน จำนวน 199 ล้านดอลลาร์ สรอ.

  ปตท.สผ. และบริษัทย่อย มีเงินสดและรายการเทียบเท่าเงินสด ณ วันที่ 31 ธันวาคม 2555
  จำนวน 2,292 ล้านดอลลาร์ สรอ. เพิ่มขึ้น 941 ล้านดอลลาร์ สรอ. เมื่อเปรียบเทียบกับ ณ
  วันที่ 31ธันวาคม 2554 ซึ่งมีเงินสดและรายการเทียบเท่าเงินสด จำนวน 1,351 ล้านดอลลาร์
  สรอ.

4.  ปัจจัยและอิทธิพลหลักที่อาจมีผลต่อการดำเนินงาน

สำหรับภาพรวมของสถานการณ์ราคาน้ำมันตลอดปี 2555 ยังคงมีความผันผวนในระดับสูง
โดยราคาน้ำมันดิบมีระดับราคาเฉลี่ยอยู่ที่ 109 ดอลลาร์ สรอ.ต่อบาร์เรล
ปรับเพิ่มขึ้นจากราคาเฉลี่ยในปี 2554 ที่ 106 ดอลลาร์ สรอ. ต่อบาร์เรล
โดยราคาน้ำมันดิบในครึ่งปีแรกมีความผันผวนค่อนข้างมาก
เนื่องจากปัญหาหนี้สาธารณะในกลุ่มประเทศยุโรป
ความตึงเครียดระหว่างชาติตะวันตกกับอิหร่านในเรื่องโครงการนิวเคลียร์
และปัญหาความขัดแย้งอื่นๆ ในตะวันออกกลางและแอฟริกาเหนือ
ส่งผลให้อุปทานน้ำมันดิบเกิดการตึงตัว ในส่วนครึ่งปีหลัง ราคาน้ำมันเริ่มปรับตัวสูงเล็กน้อย
หลังรัฐบาลกรีซประสบความสำเร็จในการปรับโครงสร้างหนี้และได้รับเงินช่วยเหลือรอบที่ 2
จากกลุ่มยูโรโซนและ IMF อีกทั้งยุโรปได้สรุปแนวทางการแก้ปัญหาหนี้สาธารณะ
โดยมีการจัดตั้งกองทุนช่วยเหลือถาวรของสหภาพยุโรป (European Stability Mechanism :
ESM)
ขณะที่ธนาคารกลางยุโรปได้ออกมาตรการเข้าซื้อพันธบัตรรัฐบาลของประเทศสมาชิกที่ประสบปัญหาอย่างไม่จำกัดจำนวน
(Outright Monetary Transactions : OMTs) ประกอบกับธนาคารกลางสหรัฐฯ
ยังได้ออกมาตรการ QE3 และ QE4
โดยเข้าซื้อตราสารที่มีอสังหาริมทรัพย์ค้ำประกันและพันธบัตรรัฐบาล
รวมทั้งคงอัตราดอกเบี้ยนโยบายในระดับต่ำไปจนกว่าอัตราการว่างงานจะลดลง
นอกจากนี้ความขัดแย้งระหว่างอิสราเอลและกองกำลังติดอาวุธในปาเลสไตน์ที่ทวีความตึงเครียดมากขึ้น
ยังเป็นปัจจัยหนุนราคาน้ำมันอย่างต่อเนื่องอย่างไรก็ตาม ราคาน้ำมันดิบในช่วงปลายปี
ยังคงมีความผันผวนอย่างต่อเนื่อง
จากปัจจัยเรื่องความไม่แน่นอนในการแก้ปัญหาหน้าผาการคลังของสหรัฐฯ
ที่จะมีการปรับขึ้นภาษีและลดรายจ่ายของภาครัฐ ในวันที่ 1 มกราคม 2556
และกระแสการพัฒนาเทคโนโลยีเพื่อลดต้นทุนในการผลิตน้ำมันจากชั้นหินดินดาน (Shale
Oil/Tight Oil) ที่ทำให้อุปทานน้ำมันจากสหรัฐเพิ่มสูงขึ้น
ประกอบกับสภาพอากาศในช่วงปลายปีในประเทศตะวันตกที่ไม่หนาวมากนักยังเป็นปัจจัยกดดันราคาน้ำมันในช่วงปลายปี

เนื่องจากภาวะเศรษฐกิจโลกและราคาน้ำมันยังคงมีความผันผวน ปตท.สผ.
จึงได้มีการติดตามภาวะเศรษฐกิจและความต้องการพลังงานอย่างใกล้ชิด
และมีแนวทางในการบริหารงาน เพื่อรองรับความเปลี่ยนแปลงของสภาพเศรษฐกิจดังนี้

ด้านการตอบสนองต่อความต้องการพลังงานของประเทศ ในไตรมาสที่ 4
ปตท.สผ.มีกำลังการผลิตเพิ่มขึ้น 2% เทียบกับไตรมาสที่ 3 โดยสามารถผลิตได้ 332,526
บาร์เรลเทียบเท่าน้ำมันดิบต่อวัน โดยอัตราการผลิตเฉลี่ยตั้งแต่เดือนมกราคม ถึง ธันวาคม 2555
เท่ากับ 313,972 บาร์เรลเทียบเท่าน้ำมันดิบต่อวัน อย่างไรก็ตาม ปตท.สผ.
ได้ทบทวนแผนการจัดหาและพัฒนาการผลิตให้มีความสอดคล้องกับความต้องการพลังงานที่สูงขึ้นอย่างมีประสิทธิภาพ
โดยได้ประสานงานกับผู้ซื้อและหน่วยงานของรัฐบาลที่เกี่ยวข้องเพื่อร่วมกันวางแผนการจัดหาพลังงานจากในประเทศและประเทศเพื่อนบ้านทั้งในระยะสั้นและระยะยาว
อีกทั้งยังมีการปรับแผนการผลิตและการพัฒนาโครงการให้เกิดประสิทธิภาพสูงสุด
และเร่งศึกษาโอกาสการลงทุนในโครงการใหม่อย่างต่อเนื่องเพื่อเพิ่มปริมาณสำรองให้สอดคล้องกับความต้องการพลังงานของประเทศ

ด้านการพัฒนาประสิทธิภาพและการบริหารต้นทุนในการดำเนินงาน ปตท.สผ. ได้เข้าร่วมกับ ปตท.
และบริษัทในเครือในการดำเนินการโครงการ PTT Group Operational Excellence
Transformation เพื่อจัดทำระบบบริหารการปฏิบัติการเพื่อมุ่งสู่ความเป็นเลิศของกลุ่ม ปตท.
(PTT Group Operational Excellence Management System – OEMS)
ซึ่งมีเป้าหมายในการก้าวสู่การเป็นบริษัทพลังงานชั้นนำ โดยทางทีมงานที่ประกอบไปด้วยตัวแทนจาก
ปตท. ปตท.สผ.และบริษัทอื่นๆในเครือ ปตท. ได้จัดทำคู่มือของระบบบริหารการปฏิบัติการฯ
ดังกล่าวในระดับของกลุ่ม ปตท.แล้วเสร็จ
และจะนำไปใช้เป็นต้นแบบของการพัฒนาและจัดทำคู่มือนี้ในระดับบริษัทในเครือต่อไป
อีกทั้งแต่ละบริษัทยังร่วมกันเสนอจัดทำโครงสร้างเพื่อกำกับดูแลการพัฒนาและการดำเนินงานของโครงการนี้ให้มีความต่อเนื่องและสามารถบรรลุเป้าหมายของโครงการ

นอกจากนี้
เนื่องจากแนวโน้มของต้นทุนในดำเนินการธุรกิจสำรวจและผลิตปิโตรเลียมที่มีทิศทางปรับตัวสูงขึ้น
รวมทั้งการที่ ปตท.สผ. มีโครงการ Unconventional และโครงการผลิตน้ำมันเพิ่มมากขึ้น
บริษัทฯ
จึงได้ดำเนินการบริหารต้นทุนในการดำเนินงานอย่างต่อเนื่องเพื่อรักษาต้นทุนในการดำเนินการให้อยู่ในระดับที่เหมาะสม
และคงระดับของผลตอบแทนที่เหมาะสม อาทิ โครงการการบริหารต้นทุนในการจัดซื้อ (Supply
Chain Plus) ซึ่งในปี 2555 ที่ผ่านมา ปตท.สผ.
สามารถลดต้นทุนในการจัดซื้อได้ดีกว่าเป้าหมายที่ตั้งไว้ 22% จากเป้าหมายการลดต้นทุนที่ตั้งไว้ 90
ล้านดอลลาร์ สรอ.

ด้านการบริหารความเสี่ยงจากความผันผวนของราคาน้ำมัน ปตท.สผ.
ได้ทำอนุพันธ์ประกันความเสี่ยงราคาน้ำมันสำหรับผลิตภัณฑ์ปิโตรเลียมของกลุ่มบริษัทโดยใช้ราคาน้ำมันดิบ
เบรนท์เป็นราคาอ้างอิง
และมีการติดตามความคืบหน้าของภาวะเศรษฐกิจและเหตุการณ์ต่างๆที่อาจส่งผลกระทบต่อราคาน้ำมันอย่างต่อเนื่อง
ซึ่งบริษัทฯได้เล็งเห็นและติดตามสถานการณ์ต่างๆอย่างใกล้ชิด
พร้อมกับได้ทำแผนจำลองสถานการณ์ราคาน้ำมันดิบในราคาต่างๆ
และคิดแผนรองรับเพื่อบรรเทาผลกระทบที่จะได้รับหากเหตุการณ์นั้นเกิดขึ้น

ด้านการพัฒนาขีดความสามารถขององค์กร ปตท.สผ.
ตระหนักถึงความสำคัญเร่งด่วนในการพัฒนาขีดความสามารถขององค์กร
เพื่อเตรียมความพร้อมในการขยายธุรกิจไปในต่างประเทศทั่วโลกที่นับวันยิ่งมีความท้าทายมากขึ้น
ในปี 2555 ที่ผ่านมา ปตท.สผ.
ได้ดำเนินการอย่างต่อเนื่องในการสร้างและพัฒนาศูนย์ความเป็นเลิศ (Center of Excellent
หรือ COE) ได้มีการวางแผนงานที่ชัดเจนมุ่งเน้นการสร้างและพัฒนาองค์ความรู้ใน 4
ด้านหลักที่มีความสำคัญและสอดคล้องกับทิศทางและแผนกลยุทธ์ในการเติบโตแบบก้าวกระโดด
อันได้แก่ การสร้างและพัฒนาองค์ความรู้ทางด้านเทคโนโลยีเชิงลึกใน 3 ด้าน ได้แก่ การสำรวจ
(Exploration), การสำรวจและผลิตในแหล่งน้ำลึก (Deep Water)
และการพัฒนาก๊าซธรรมชาติและน้ำมันดิบจากแหล่งนอกรูปแบบ (Unconventional)
และการสร้างและพัฒนาองค์ความรู้ทางด้านธุรกิจ และเศรษฐกิจ เพื่อการเข้าซื้อและควบรวมกิจการ
(Merger and Acquisition หรือ M&A) รวมถึงได้ริเริ่มการจัดตั้ง Technology Center
ซึ่งจะเป็นศูนย์กลางในการค้นคว้าเทคโนโลยีใหม่ๆ และพัฒนาความรู้
ความสามารถของทั้งองค์กรและบุคลากร ซึ่งแผนงานดังกล่าวจะเริ่มดำเนินการในปี 2556 ต่อไป

ด้านความปลอดภัย มั่นคง อาชีวอนามัย และสภาพแวดล้อม (SSHE)
และการบริหารการพัฒนาอย่างยั่งยืน (SD) ปตท.สผ.
มีเป้าหมายในการก้าวสู่การเป็นองค์กรซึ่งปราศจากการบาดเจ็บจนถึงขั้นหยุดงานภายในปี.2556
(Lost Time Injury free organization by 2013)
โดยมีการนำระบบบริหารจัดการด้านความปลอดภัย มั่นคง อาชีวอนามัย และสิ่งแวดล้อม
มาบังคับใช้ทุกพื้นที่ปฏิบัติการ ผ่านการวัดผลโดยอาศัยตัวชี้วัด โดยในปี 2555 ปตท.สผ.
มีผลการดำเนินงานด้านความปลอดภัยที่ดีที่สุดเท่าที่เคยมีมา
โดยรายงานสถิติอุบัติเหตุที่มีการบาดเจ็บจนถึงขั้นหยุดงาน (LTIF)
และสถิติอุบัติเหตุการบาดเจ็บทั้งหมด (TRIR) ในปี 2555 อยู่ในอัตรา 0.19 และ 1.87
ตามลำดับ ซึ่งสามารถลดสถิติอุบัติเหตุที่มีการบาดเจ็บจนถึงขั้นหยุดงานลงกว่า 45%
เมื่อเปรียบเทียบกับปี 2554 และคาดว่าจะสามารถก้าวเข้าสู่ Top Quartile
เมื่อเปรียบเทียบกับบริษัทสมาชิกในกลุ่ม OGP (International Association of Oil and
Gas Producers)  หรือสมาคมผู้ผลิตน้ำมันและก๊าซนานาชาติ

นอกจากนี้ ปตท.สผ. ได้เปิดตัวโครงการ “รักษ์ชีวิต” (Life Saving Program)
มุ่งเน้นให้พนักงานและผู้รับเหมาทุกคนปฏิบัติตามข้อกำหนดต่างๆ ด้านความปลอดภัยฯ อย่างเคร่งครัด
โดยเฉพาะอย่างยิ่งข้อกำหนดตามสัญลักษณ์ความปลอดภัย (Life Saving Icons) ทั้ง 18 ตัว
ซึ่งมาจากผลการศึกษาถึงสาเหตุของการเกิดอุบัติเหตุใหญ่ๆ
ที่เกิดการบาดเจ็บและสูญเสียขั้นรุนแรงในธุรกิจสำรวจและผลิตปิโตรเลียมของสมาคมผู้ผลิตน้ำมันและก๊าซนานาชาติ
หรือ OGP

สำหรับการบริหารการพัฒนาอย่างยั่งยืน ปตท.สผ. มีกลยุทธ์และทิศทางการดำเนินงาน
และเป้าหมายระยะยาวในการเพิ่มปริมาณการผลิตในระดับ 900,000
บาร์เรลเทียบเท่าน้ำมันดิบต่อวันในปี 2563 ด้วยการขยายการลงทุนเพื่อการเติบโตอย่างยั่งยืน
ทั้งในด้านเศรษฐกิจ สังคม และสิ่งแวดล้อมตามหลักสากล  โดยในปี 2554 ปตท.สผ.
ได้จัดตั้งคณะกรรมการการพัฒนาอย่างยั่งยืน (Sustainable Development Committee)
ขึ้นทั้งในระดับคณะทำงานและระดับผู้บริหาร เพื่อกำกับ ดูแล และสนับสนุนให้หน่วยงานต่างๆ
ในองค์กรให้มีการดำเนินงานไปในทิศทางเดียวกัน และมีประสิทธิภาพมากยิ่งขึ้น     ทั้งนี้
ปตท.สผ. มีเป้าหมายที่จะติดอันดับดัชนีความยั่งยืนดาวโจนส์ระดับโลก (Dow Jones World
Sustainability Indix - DJSI World) ภายในปี 2557

ด้านความรับผิดชอบต่อสังคม (CSR) ปตท.สผ.
ตระหนักถึงความสำคัญในการรักษาสมดุลทางธรรมชาติ
ประกอบกับการพัฒนาอย่างยั่งยืนของชุมชนโดยรอบฐานปฏิบัติการ โดยในปี 2555 ปตท.สผ.
ได้ทำกิจกรรมเกี่ยวกับการอนุรักษ์สิ่งแวดล้อมโดยเฉพาะเรื่องการฟื้นฟูและอนุรักษ์ทรัพยากรธรรมชาติ
ควบคู่ไปกับการพัฒนาชุมชนอย่างยั่งยืนรอบๆฐานปฏิบัติการ อาทิ
โครงการแหล่งเรียนรู้เรือหลวงไทยใต้ทะเล
ซึ่งเป็นหนึ่งในโครงการฟื้นฟูทรัพยากรสัตย์น้ำและระบบนิเวศน์ทะเลชายฝั่งหลังสวน จังหวัดชุมพร
โครงการปลูกป่าชายเลน โดยร่วมกับจุฬาลงกรณ์มหาวิทยาลัย จังหวัดชุมพร
อนุรักษ์ป่าชายเลนกับชุมชนหัวเขา จังหวัดสงขลา โครงการร่วมใจรักษ์ทะเลสาบสงขลา กับ
ปตท.สผ.  จังหวัดสงขลา และโครงการธนาคารน้ำ จังหวัดสงขลา และในปี 2556 ปตท.สผ.
ได้วางแผนงานเพื่อดำเนินกิจกรรมต่างๆอย่างต่อเนื่องต่อไป

11.3 ค่าตอบแทนของผู้สอบบัญชีและนโยบายบัญชีที่สำคัญ

1.  ค่าตอบแทนของผู้สอบบัญชี

(1) ค่าตอบแทนจากการสอบบัญชี (audit fee)

ในรอบปีบัญชี 2555 ที่ผ่านมา
บริษัทและบริษัทย่อยทั้งในและต่างประเทศมีค่าตอบแทนการสอบบัญชีให้แก่
สำนักงานการตรวจเงินแผ่นดิน (สตง.) และสำนักงานสอบบัญชีอื่น ๆ เป็นจำนวนเงินรวมทั้งสิ้น 1
ล้านดอลลาร์สหรัฐอเมริกา

(2) ค่าบริการอื่น (non-audit fee)

บริษัทจ่ายค่าตอบแทนของงานบริการอื่นให้แก่ สำนักงานการตรวจเงินแผ่นดิน (สตง.)
มีจำนวนเงินรวม 1.1 ล้านดอลลาร์สหรัฐอเมริกา เป็นค่าธรรมเนียมในการจัดทำ Letter of
Comfort
เพื่อประกอบการออกหนังสือชี้ชวนในการจัดจำหน่ายหุ้นกู้และเสนอขายหุ้นสามัญเพิ่มทุนของบริษัท

2.  สรุปรายงานการตรวจสอบบัญชีในระยะเวลา 3 ปีที่ผ่านมา (ปี 2553-2555)

สำนักงานการตรวจเงินแผ่นดินได้แสดงความเห็นในรายงานการตรวจสอบต่องบการเงินรวมของ
ปตท.สผ. อย่างไม่มีเงื่อนไขตลอดระยะเวลา 3 ปีที่ผ่านมา